MILAN Bandić je u samo jednom danu darovao Crkvi preko dva i pol milijuna naših kuna.

Milijunska sredstva za Crkvu

U aktima gradonačelnika od 16. studenog, pod točkom 59, naznačene su financijske potpore raznim crkvenim instancama.

Među njima su odobrena sredstva za uređenje okoliša crkve Sv. Ivana Pavla II u Župi B. D. Marije Snježne (200 tisuća kuna) te sredstva za izvođenje više manjih obrtničkih i građevinskih radova u Župi sv. Petra i Pavla (51.625 kuna).

Tu je i financijska potpora sanaciji vlage na tornju crkve u Župi sv. Šimuna i Jude Tadeja (259.527,50 kuna), kao i sredstva za zamjenu stolarije u Župi rođenja B. D. Marije (240 tisuća kuna).

Nadalje, odobrena su sredstva za elektrifikaciju zvona na crkvi Svetog križa u Gorancu, koja pripada Župi Sv. Franje Ksaverskog (23 tisuće kuna), kao i financijska potpora za fasaderske i ostale građevinske radove u Župi sv. Josipa Radnika (300 tisuća kuna).

Multimedijalna dvorana u samostanu

Tekst se nastavlja ispod oglasa

Gradonačelnik je odobrio sredstva za izradu vitraja u Župi Muke Isusove (106.250 kuna), kao i sredstva za uređenje i opremanje multimedijalne dvorane u Dominikanskom samostanu bl. Augustina Kažotića (479.828,75 kuna).

Preko dva i pol milijuna za Crkvu

Odobrena je i financijska potpora za nabavu i postavljanje drvenih klupa u Župi sv. Leopolda Mandića (165 tisuća kuna).

Naposljetku, Milan Bandić je odobrio isplatu od 750 tisuća kuna za uređenje Marijina vrta u Župi uznesenja BDM Remete.

Sveukupno, gradonačelnik Bandić je u jednom danu Crkvi podijelio 2,575.231.25 (dva milijuna, petsto sedamdeset pet tisuća, dvjesto trideset jednu) kunu novca poreznih obveznika.

